News Update: ARKG ถูกเทขายหนักสุดในตระกูล ARK เงินไหลออกจากกลุ่มเฮลท์แคร์ ไปหุ้นวัฏจักร ผลตอบแทนร่วงแล้ว 27% ตั้งแต่ต้นปี - FINNOMENA
เหล่านักลงทุนกำลังเริ่มหมดความอดทนกับกองทุน ARKG ของ Cathie Wood โดยในเดือน พ.ย. มีแรงเทขายในกองทุนดังกล่าวประมาณ 520 ล้านดอลลาร์ จากผลตอบแทนที่ลดลงต่อเนื่อง
23 พ.ย. 2564

เหล่านักลงทุนกำลังเริ่มหมดความอดทนกับกองทุน ARKG (Ark Genomic Revolution ETF) ของ Cathie Wood โดยในเดือน พ.ย. มีแรงเทขายในกองทุนดังกล่าวประมาณ 520 ล้านดอลลาร์ จากผลตอบแทนที่ลดลงต่อเนื่อง
กองทุน ARKG ปรับตัวลง 27% ตั้งแต่ต้นปี เนื่องจากนักลงทุนหลีกเลี่ยงการลงทุนในหุ้นเฮลท์แคร์ แล้วหันไปลงทุนในหุ้นวัฏจักรที่ให้ผลตอบแทนดีกว่าในช่วงเศรษฐกิจฟื้นตัว อย่างไรก็ตาม ARKG มีผลตอบแทนแย่กว่าอุตสาหกรรมเทคโนโลยีชีวภาพในภาพรวม โดยดัชนี Nasdaq Biotechnology ปรับตัวขึ้นถึง 10.49% ในปีนี้
ปัจจุบัน ARKG ซื้อขายที่ราคา 66.38 ดอลลาร์ ซึ่งต่ำกว่าราคาในช่วงเดียวกันของปีที่แล้ว ก่อนการพุ่งขึ้นแรงในช่วงต้นปีนี้ โดยในปีนี้ ARKG เป็นกองทุนที่มีเงินไหลออกมากสุดของ Ark
Nate Geraci ประธาน ETF Store กล่าวว่า สินทรัพย์ของกองทุนเริ่มลดลงถึงครึ่งหนึ่งตั้งแต่เดือน ก.พ. และนี่เป็นเรื่องที่น่าสนใจ เมื่อนักลงทุน Ark ซึ่งมีความเชื่อมั่นในบริษัทมาโดยตลอด เริ่มเทขายกองทุน Ark ออกมา โดยเขาไม่เชื่อว่ากองทุนกำลังอยู่ในช่วงที่ย่ำแย่ แต่เห็นได้ชัดว่ากระแสเงินที่ไหลออกกำลังกดดันราคา และทดสอบความเชื่อมั่นของคนที่ยังถือกองทุนอยู่
หุ้น 2 อันดับแรกของ ARKG ได้แก่ Teladoc และ Exact Sciences ปรับตัวลงแรง โดยตั้งแต่ต้นปี ราคาหุ้น Teladoc ลดลง 45% ขณะที่ Exact Sciences ลดลง 37%
Sylvia Jablonski หัวหน้าฝ่ายการลงทุนของ Defiance ETFs กล่าวว่า แรงเทขายล่าสุดอาจเกิดขึ้นจากการที่นักลงทุนมองหาโอกาสระยะสั้นในช่วงสิ้นปี และต้องการเงินสดเพิ่มขึ้น แต่กองทุน ARKG เหมาะกับการถือครองระยะยาว 5-10 ปี โดยปัญญาประดิษฐ์ (AI) ในเฮลท์แคร์จะเปลี่ยนแปลงวิธีการวินิจฉัย รักษา และจัดการกับโรคที่รักษายากที่สุด เช่น โรคมะเร็ง และ ARKG ทำให้นักลงทุนสามารถเข้าถึงบริษัทที่อยู่แถวหน้าในการวิจัยเหล่านั้น
อ้างอิง: https://www.bloomberg.com/news/articles/2021-11-22/cathie-wood-s-genomics-fund-is-down-27-and-outflows-are-growing 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
ARK Invest
ARKG
Cathie Wood
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA